# Библийн Үндэс – Модуль зургаа – Шинэ Гэрээн дэх Бурханы Хаанчлал

# Хэлэлцүүлгийн асуултууд

1. Энэ хичээлээс сурсан хамгийн чухал зүйл тань юу байсан бэ? Эсвэл танд энэ хичээлээс сайн ойлгоогүй зүйл байна уу?
2. Бурханы хаанчлалын Сайнмэдээний утга учир таны амьдралын одоогийн нөхцөл байдалд хэрхэн нөлөөлж байна вэ?
3. Бурхан бүх бүтээлийнхээ дээр ганхашгүй бүрэн эрхтэй. Бид байгалийн гамшиг, өвчин зовлон, ядуурал, хавчлага, дайн дажин, шударга бус байдал гэх мэт хүнд хэцүү нөхцөл байдлынхаа дунд энэхүү үнэнд хэрхэн хариу үзүүлэх вэ?
4. Таны хувийн алдаа уналтууд Христийн үйлсэд талархах сэтгэлийг тань хэрхэн гүнзгийрүүлсэн бэ?
5. Бид Бурханы эцсийн ялалт ба дайснуудынх нь ялагдлыг хүлээх зуураа хэрхэн Бурханд найдаж, Түүнд итгэмжтэй хэвээр байх вэ?
6. Есүсийг эргэн ирэхэд бий болох Бурханы дайснуудаа ялах эцсийн тэр ялалтад найдсан хэвээр байхад нь бид бусдыг хэрхэн урамшуулах вэ?
7. Бурханы таныг авран чөлөөлсөн зарим саад бэрхшээл, зөрчил тэмцэл ба хүлээснүүдээс жагсаан бичнэ үү? Эдгээр чөлөөлөлтүүд таны бусдад үйлчлэх арга барилыг өөрчилсөн үү? Хариултаа тайлбарлана уу.
8. Библи дэх “аль хэдийн ба хараахан” гэдэг ойлголт нь танд энэхүү гэм нүгэлд унасан дэлхийд Христитгэлийн итгэмжит амьдралаар амьдрахад тань хэрхэн туслах вэ?
9. Дайсан болсон хүмүүс болон сүнслэг дайснуудын хоорондох ялгаа нь сүм чуулган тарих үйлчлэлд болон таны хувийн үйлчлэлд тус болох уу? Хэрхэн тус болох вэ?

Бурхан дайснуудаа ялах эцсийн чөлөөлөлтийг тэсэн ядан хүлээж буй тэрхүү өдрийн найдлага таныг цөхрөлтгүй байхад хэрхэн зоригжуулдаг вэ? **ДҮГНЭЛТ:** “Өнөөдөр маш олон Эвангелийн итгэгчид Сайнмэдээ бол хувь хүн Христ дотор авралыг олж авахын тулд хийх ёстой алхмуудын тайлбар юм гэж боддог. Гэвч энэ нь Есүсийн санаа байгаагүй. Бид хэрхэн Христийн дагалдагч болох тухай хуваалцахад үргэлж бэлэн байх ёстой. Гэсэн хэдий ч Бичвэр дэх Сайнмэдээ нь түүнээс ч илүү чухал зүйлийн тухай байдаг. Энэ нь хэн нэг хүний эсвэл хэсэг бүлэг хүмүүсийн авралын тухай гэхээсээ илүү Бурханы хаанчлалын ялалтын тухай юм гэдгийг бид үзэх болно” (видео текст, хуу 2).

КЭЙС СУДЛАЛ: Эрт дээр цагт хаант улсаа захиран сууж, ядуу дорд иргэддээ ч хайр халамжаа үзүүлдэг нэгэн сайн хаан байжээ. Энэ сайхан хаант улсын ард түмэн ч аз жаргалтай аж төрдөг байв. Гэтэл тэр үед ард түмнээ дарангуйлан захирагч хорон муу хаан ч байж гэнэ. Тэр хорон муу хаан бүхнийг захирагч хаан болохын тулд сайн хааны улсыг булаан эзлэхээр санаархав. Гэвч нэгэн өдөр сайн хаан цэргүүдийнхээ хамт хорон муу хааны хүчийг бут цохив. Хорон муу хааны цэргүүдийн бүлэг этгээдүүд бууж өгөлгүй, хаант улсаа эргүүлэн авахаар оролдсон ч тэдэнд найдвар үлдээгүй нь тодорхой байлаа. Сайн хаан өөрийнх нь хаант улсад нэгдэхийг хүссэн хүн бүрд бууж өгөх боломж олгожээ. Харин ийнхүү нэгдээгүй үлдсэн хүн бүр шийтгүүлэх байв. Тиймээс зарим хүмүүс энэхүү боломжийг хүлээн авч, сайн хаант улсын иргэд болжээ.

ТУНГААН БОДОХ АСУУЛТУУД:

1. Хүмүүс хорон муу хаант улсаас сайн хаант улс руу орох хийгээд хорон муу хаант улсыг буулган авах хоёрын ялгааг ярилцаарай? Сайнмэдээ нь хувь хүмүүст төдийгүй бүх дэлхийд хамаатай юм.
2. Багаараа энэ тухай тунгаан бодож санаа оноогоо хуваалцаарай. Газар дэлхий шинэчлэгдэнэ гэж Сайнмэдээ бидэнд хэлдэг. Тэр үед сатан газар дэлхийг захирах боломжгүй болно. Тиймээ, газар дэлхий галаар устгагдах боловч тэр дундаас шинэ газар дэлхий бий болно хэмээн Исаиа 65 болон Илчлэл 21-р бүлэгт өгүүлсэн байдаг.
3. Мөн Сайнмэдээ нь бидэнд Бурханы хүмүүс одоогийн бие махбодоосоо хавь илүү яруу алдартай, илтэд агуу чадвартай шинэ бие махбодтой болно гэж хэлдэг. (2 Коринт 15).
4. Таны ахуй соёлд хүмүүс “Сайнмэдээ” гэдэг үгийн утгыг юу гэж ойлгодог вэ?
5. Таны чуулганы хүмүүс “Сайнмэдээ” гэдэг үгийн утгыг юу гэж ойлгодог вэ?
6. Та “Сайнмэдээ” гэдэг үгийн утгыг юу гэж ойлгодог байсан бэ?
7. Энэ хичээл таны “Сайнмэдээ”-ний талаарх ойлголтыг өөрчилсөн үү? Багаараа хэлэлцэж, тайлбарлана уу?

Хэрэгжүүлэх даалгавар

* Итгэгч хүмүүст Сайнмэдээний тухай сонирхолтойгоор, илүү өргөн хүрээнд ярьж өгөөрэй. Тэгээд тэдний хариу үйлдлийг тэмдэглэж аваарай.
* Итгэгч биш хүмүүст бас яг адилхан ярьж өгөөрэй. Тэгээд мөн тэдний хариу үйлдлийг тэмдэглэж аваарай. Та танилцуулгаа илүү үр өгөөжтэй болгохын тулд дахин сайн хянаарай.